1. Εισαγωγή

Ο κανονισμός για τα δομικά προϊόντα (CPR) ρυθμίζει την εσωτερική αγορά δομικών προϊόντων και έχει ως στόχο την ελεύθερη κυκλοφορία κατά την έννοια του άρθρου 8 παράγραφος 4 του CPR. Ο CPR εφαρμόζεται πλήρως από τον Ιούλιο του 2013.

Στην παρούσα έκθεση αναλύεται ο τρόπος με τον οποίο ο Ευρωπαϊκός Οργανισμός Τεχνικής Αξιολόγησης (ΕΟΤΑ) εκτέλεσε τα καθήκοντα για τα οποία έλαβε επιδοτήσεις από την ΕΕ. Στο πλαίσιο αυτό περιλαμβάνεται αξιολόγηση της καταλληλότητας, της αποτελεσματικότητας, της αποδοτικότητας, της συνοχής και της ενωσιακής προστιθέμενης αξίας για τα εν λόγω καθήκοντα.

Σύμφωνα με το άρθρο 34 παράγραφος 2 του CPR η Ευρωπαϊκή Επιτροπή απαιτείται να αξιολογεί την καταλληλότητα των καθηκόντων που καθορίζονται στο άρθρο 31 παράγραφος 4 και που αποτελούν αντικείμενο ενωσιακής χρηματοδότησης, με γνώμονα τις απαιτήσεις των ενωσιακών πολιτικών και της νομοθεσίας, και να ενημερώνει το Ευρωπαϊκό Κοινοβούλιο και το Συμβούλιο σχετικά με το αποτέλεσμα της αξιολόγησης αυτής. Τα εν λόγω καθήκοντα είναι τα καθήκοντα που έχουν ανατεθεί στον ΕΟΤΑ, ο οποίος είναι ο οργανισμός των οργανισμών τεχνικής αξιολόγησης.

Τα στοιχεία για την παρούσα έκθεση προέρχονται από δύο κύριες πηγές:

1)τις πληροφορίες που παρείχε ο ΕΟΤΑ· και

2)μια εξωτερική μελέτη με τίτλο «Supporting study for the evaluation of the relevance of EOTA tasks» (Μελέτη τεκμηρίωσης για την αξιολόγηση της καταλληλότητας των καθηκόντων του ΕΟΤΑ) (η μελέτη), η οποία ολοκληρώθηκε τον Δεκέμβριο του 2016.

Οι πληροφορίες από τον ΕΟΤΑ υποβλήθηκαν στις αρχές του 2019 και περιλάμβαναν ποσοτικά και στατιστικά στοιχεία για την περίοδο 2014-2018.

Η μελέτη κάλυπτε την περίοδο από τον Απρίλιο του 2011 έως το τέλος του 2015. Στο πλαίσιο της μελέτης αναλύθηκαν οι διαθέσιμες πληροφορίες, καθώς και πρόσθετα στοιχεία που συλλέχθηκαν από τους κύριους παράγοντες και ενδιαφερόμενους φορείς οι οποίοι συμμετέχουν στο σύστημα που θεσπίστηκε με τον CPR. Στη μελέτη αναγνωρίστηκαν διάφορες προκλήσεις, και κυρίως οι ακόλουθες: i) το σχετικά σύντομο χρονικό διάστημα εφαρμογής του CPR (που εστιάστηκε κυρίως στην απαιτούμενη διαδικασία μετάβασης για τους κύριους ενδιαφερόμενους φορείς)· ii) ο περιορισμένος βαθμός συνοχής και συγκρισιμότητας των στοιχείων· και iii) η περιορισμένη αντιπροσωπευτικότητα της διαβούλευσης με τους ενδιαφερόμενους φορείς (η οποία προκύπτει από την άνιση συμμετοχή). Λαμβανομένων υπόψη αυτών των δυνητικών αδυναμιών, η μελέτη κατέστησε δυνατή τη διενέργεια αρχικής αξιολόγησης.

2. Παρουσίαση του γενικού πλαισίου

2.1. Ο ρόλος του ΕΟΤΑ

Ο ΕΟΤΑ είναι ο οργανισμός τεχνικής αξιολόγησης που δημιουργήθηκε από τους οργανισμούς τεχνικής αξιολόγησης (ΟΤΑ) σύμφωνα με το άρθρο 31 παράγραφος 1 του CPR.

Στον ΕΟΤΑ ανατέθηκε καίριος ρόλος κατά τη μετάβαση από το προηγούμενο σύστημα έγκρισης προϊόντων βάσει της οδηγίας για τα προϊόντα του τομέα των δομικών κατασκευών (CPD) στο νέο σύστημα αξιολόγησης της επίδοσης που θεσπίστηκε με τον CPR.

Ο ΕΟΤΑ παρέχει στους κατασκευαστές εναλλακτική οδό για την απόκτηση της σήμανσης CE για δομικά προϊόντα που δεν καλύπτονται ή δεν καλύπτονται πλήρως από εναρμονισμένα ευρωπαϊκά πρότυπα που έχει αναπτύξει η Ευρωπαϊκή Επιτροπή Τυποποίησης (CEN). Όσον αφορά τα συγκεκριμένα δομικά προϊόντα, οι κατασκευαστές μπορούν να ζητήσουν την κατάρτιση ευρωπαϊκής τεχνικής αξιολόγησης (ETA), η οποία θα αποτελέσει τη βάση για την έκδοση της δήλωσης επιδόσεων και την τοποθέτηση της σήμανσης CE, κατά τα οριζόμενα στο άρθρο 21 παράγραφος 1 του CPR. Μέσω αυτής της οδού αναμενόταν επίσης η απλούστερη και ταχύτερη είσοδος καινοτόμων προϊόντων στην αγορά.

Οι ETA διενεργούνται από τους ΟΤΑ βάσει εγγράφων ευρωπαϊκής αξιολόγησης (EAD) τα οποία καταρτίζονται από τον ΕΟΤΑ κατ’ εφαρμογή του άρθρου 19 του CPR και σύμφωνα με τις διαδικασίες που καθορίζονται στο παράρτημα II του ίδιου κανονισμού.

2.2. Στόχοι και καθήκοντα του ΕΟΤΑ

Στόχος του ΕΟΤΑ, όπως ορίζεται στο άρθρο 31, είναι ο συντονισμός των ΟΤΑ.